
AVIZ

asupra propunerii legislative privind declararea ca municipiu a oraşului Vulcan, judeţul Hunedoara

Cu adresa nr. 110 din 15 mai 2000, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind declararea ca municipiu a oraşului Vulcan, judeţul Hunedoara

In urma examinării, în şedinţa din data de 14 iulie 2000, Comisia pentru buget, finanţe şi bănci, cu majoritate de voturi, a hotărât respingerea din următoarele considerente:

a) aprobarea propunerii legislative implică cheltuieli financiare suplimentare din bugetul statului (pentru plata unui număr sporit de personal aferent primăriei, precum şi a unor salarii mai mari pentru primar, viceprimar, secretar), iar în conformitate cu prevederile art. 137 alin. (5) din Legea fundamentală trebuie stabilită sursa de finanţare a noilor cheltuieli bugetare;

b) conform punctului de vedere al Guvernului, transmis conform dispoziţiilor art. 110 alin. (1) din Constituţia României, reiese că a fost iniţiat un proiect de Lege privind aprobarea Planului de amenajare a teritoriului naţional - Secţiunea a IV - a - Reţeaua de localităţi, prin care se stabilesc, între altele, principalii indicatori minimali de definire a localităţilor urbane, respectiv oraşe şi municipii care a fost înaintat Parlamentului României spre dezbatere şi adoptate. După adoptarea acestuia de către Parlament şi odată cu intrarea în vigoare a acestei legi, Ministerul Funcţiei Publice va elabora un proiect de lege, pe baza propunerilor primite din teritoriu, care va cuprinde toate localităţile ce urmează a fi promovate în categorii superioare din punct de vedere urbanistic.

